“Hamunaushaushange mitima vyenu.
Nkulupile Nnungu;
ngukulupila nangu momo.
Kukaja kumwe Atata apali mautu oe namene.
Leka ikavele davo,
nikanimwaulila.
Doni,
ninkuka nampanganiyangidya mautu.
Nikauka nampanganiangidya mautu,
ninkwida kavili nantwala pakulota apalá panguve nangu namwenu mupagwe popo.
Kwanguka nangu,
mwenu mundimanya indila.”
Tome kushidoni,
“Nang'olo,
wetu kwauka wako ko,
hatumanyite.
Napane indila ayo,
tulota kumanya dashi?”
Yesu kushidoni,
“Nangu ni Indila,
Umwiu na Shingumi.
Hapali wakwida kumwe Atata pakapitila kwangu nangu.
Ikava kenga muningumanya,
Atata momo munammanya.
Kutunduvangila ambi apa munimmanya na munimwona.”
Pilipo kushidoni,
“Nang'olo,
Tatamunu jo,
bai tulodya itunagwele.”
Yesu kutwala kushidoni,
“Nangu ndiikala namu mwenu muwakati woe,
mpaka ambi haunava kungumanya Pilipo?
Munu ángugwene nangu,
animwona Atata.
Napanelo wako utangola dashi doni,
‘Ngulodya Tatamunu’?
Da wako po haunakulupila shinu kenga nangu ninkupagwa nkati mumwe Atata na Atata kupagwa nkati mwangu nangu?
Malove animmalangangila hanava shinu akubuni nene nimwene;
Atata ápagwa nkati mwangu ni átandedya vinu vyake avi.
Ngukulupila kenga ninkupagwa nkati mumwe Atata na Atata kupagwa nkati mwangu,
kwali mene,
kwamwaa wa vyo vinu vyene,
kulupila.
Ninkumwaulila mwiu mwiu doni,
aijá ángukulupila nangu,
vyangutenda avi nanae momo andatenda na vyakwanjadyeka kupunda avi,
nae andatenda mwaa nangu mwanda kumwe Atata.
Kula shinu shamulota kujugwa palina lyangu,
nangu ndatandedya kwambangidya Atata apate lishangelo nkati mu Mwana.
Mukangujugwa shoeshoe palina lyangu,
nangu ndatandedya.